2024-2026 ԹՎԱԿԱՆՆԵՐԻ ՄԻՋՆԱԺԱՄԿԵՏ ԾԱԽՍԱՅԻՆ ԾՐԱԳՐԻ ԵՎ 2024 ԹՎԱԿԱՆԻ

ԲՅՈՒՋԵՏԱՅԻՆ ՖԻՆԱՆՍԱՎՈՐՄԱՆ ՀԱՅՏ

|  |  |
| --- | --- |
| Պետական մարմինը՝ | ՀՀ ԱՐԴԱՐԱԴԱՏՈՒԹՅԱՆ ՆԱԽԱՐԱՐՈՒԹՅՈՒՆ |
| **Հայտի հաստատման ամսաթիվը**՝ | *<Լրացնել հայտի հաստատման ամսաթիվը>* |

# 1. ՆՊԱՏԱԿՆԵՐԸ ԵՎ ԹԻՐԱԽՆԵՐԸ ՄԺԾԾ ԺԱՄԱՆԱԿԱՀԱՏՎԱԾՈՒՄ

ՄԺԾԾ ժամանակահատվածում Արդարադատության նախարարության գործունեությունն ուղղված է լինելու Հայաստանի Հանրապետության կառավարության 2021-2026 թվականների գործունեության միջոցառումների ծրագրով Արդարադատության նախարարության մասով սահմանված, Հայաստանի Հանրապետության իրավական և դատական բարեփոխումների 2022-2026 թվականների ռազմավարությունից բխող գործողությունների ծրագրերի, 2019 թվականի հոկտեմբերի 3-ի N 1332-Ն որոշմամբ հաստատված Հայաստանի Հանրապետության հակակոռուպցիոն ռազմավարության իրականացման 2019-2022 թվականների միջոցառումների ծրագրի, ինչպես նաև Հայաստանի Հանրապետության քրեակատարողական և պրոբացիայի ոլորտի 2019-2023 թվականների ռազմավարության իրականացման 2019-2023 թվականների միջոցառումների ծրագրերի իրականացմանը։

Մասնավորապես, դատական և իրավական բարեփոխումների ռազմավարությամբ նախատեսվել են թվով 12 ռազմավարական նպատակներ և 41 ռազմավարական ուղղություններ՝ էլեկտրոնային արդարադատության, անցումային արդարադատության գործիքակազմի կիրառման, ժողովրդավարական ինստիտուտների (մասնավորապես` սահմանադրական, ընտրական) և դատական համակարգի բարեփոխումների, քրեաիրավական, քաղաքացիական և քաղաքացիական դատավարության, վարչական և վարչական դատավարության, սնանկության, վեճերի լուծման այլընտրանքային եղանակների, փաստաբանության, հարկադիր կատարման, նոտարիատի և արդարադատության համակարգի ընդհանուր զարգացման այլ ոլորտներում:

2024-2026թթ․ հիմնական նպատակներից է մշակել, ներդնել և գործարկել «Էլեկտրոնային դատարան» դատական գործերի էլեկտրոնային կառավարման միասնական համակարգի քրեական գործերով էլեկտրոնային մոդուլը, համակցել «Էլեկտրոնային դատարան» դատական գործերի էլեկտրոնային կառավարման միասնական համակարգի քրեական գործերով էլեկտրոնային մոդուլը դատավարության գործընթացում ներգրավված (տեղեկատվություն տրամադրող/ստացող) իրավասու մարմինների գործող էլեկտրոնային համակարգերի հետ, ներդնել հանրության համար հասանելի առցանց ռեժիմում գործող դատարանների գործունեությունն ամփոփող զեկույցների և վիճակագրության հրապարակման կառուցակարգ, ներդնել և գործարկել «Էլեկտրոնային արդարադատություն» միասնական հարթակը։ Հարկ է նշել, որ 2024 թվականի վերջում նախատեսվում է «Էլեկտրոնային արդարադատություն» միասնական հարթակի մաս կազմող «Էլեկտրոնային դատարան» դատական գործերի էլեկտրոնային կառավարման միասնական համակարգի շրջանակներում ապահովել դատավարության առնվազն 20 տոկոսի թվայնացումը, իսկ 2025 թ․ երկրորդ եռամսյակում՝ էլեկտրոնային փաստաթղթաշրջանառությունը դատական, իրավապահ (հետաքննության և նախաքննության մարմիններ, դատախազություն) և իրավակիրառ (հարկադիր կատարումն ապահովող ծառայություն, քրեակատարողական ծառայություն, պրոբացիայի ծառայություն) մարմինների, ինչպես նաև այլ մարմինների և պաշտոնատար անձանց միջև (ոստիկանության բնակչության պետական ռեգիստր, ինֆորմացիոն կենտրոն ծառայություն, նոտարներ, սնանկության գործերով կառավարիչներ և այլն)։ 2025թ․ արդարադատության ոլորտում գործող մարմինների կողմից իրականացվող վարույթների մասնակիցների համար գործելու է հնարավորություն իրենց դիմումները, բողոքները, միջնորդությունները, ապացույցները, պահանջվող փաստաթղթերը ներկայացնելու անձնական էլեկտրոնային գրասենյակի միջոցով և նույն գրասենյակում ստանալու նաև իրենց մասնակցությամբ վարույթների նյութերը։

Միջնաժամկետ ժամանակահատվածում նախատեսվում է թվայնացնել իրավաբանական անձանց պետական ռեգիստրի արխիվային նյութերը, ստեղծել թվային արխիվ, մշակել, ներդնել և գործարկել Ազգային արխիվի էլեկտրոնային միասնական կառավարման համակարգը, նոտարի կողմից Էլեկտրոնային եղանակով վավերացման ենթակա էլեկտրոնային պայմանագրերի և փաստաթղթերի փոխանակման համար անհրաժեշտ էլեկտրոնային համակարգը։ Ընդ որում՝ որպես թիրախային ցուցանիշ սահմանվել է, որ 2025 թվականին իրավաբանական անձանց պետական ռեգիստրի արխիվային նյութերի թվայնացման աշխատանքների ավարտից հետո գործելու է իրավաբանական անձանց պետական ռեգիստրի թվային արխիվը, իսկ 2026 թվականին գործարկվելու է Ազգային արխիվի էլեկտրոնային կառավարման միասնական համակարգը և վերջինիս ներդրումից հետո երկու տարվա ընթացքում մատուցվող ծառայությունների առնվազն 20 տոկոսի վերաբերյալ հարցումները իրականացվելու են e-request հարթակի միջոցով, իսկ պատասխանները տրամադրվելու են էլեկտրոնային կառավարման միասնական համակարգի կամ դիմումատուի էլեկտրոնային փոստի միջոցով, քաղաքացի-արխիվ ուղղակի շփումը նվազել է 20 տոկոսով։

Դատական համակարգի բարեփոխումների շրջանակներում 2024-2026թթ․ նախատեսվում է ձևավորել մասնագիտացված դատարանների և դատավորների ենթամասնագիտացումների, այդ թվում՝ փոքր հայցապահանջներ քննող, ինչպես նաև առանձին տեսակի վարչական գործեր քննող դատավորների, զինվորական տրիբունալի և մասնագիտացված այլ դատարանների ստեղծման հայեցակարգ։ Որպես թիրախային արդյունք սահմանված է, որ 2025 թվականի երկրորդ կեսին նշված հայեցակարգը պետք է արտացոլի շահագրգիռ անձանց հետ քննարկումների (առնվազն 3) ժամանակ բարձրաձայնված կարիքների շուրջ 50 տոկոսը։ Նախատեսվում է նաև, որ հայեցակարգի հիման վրա, ըստ անհրաժեշտության, 2026 թվականի 1-ին կիսամյակում փոփոխություններ կատարել Դատական օրենսգրքում:

Միջնաժամկետ ժամանակահատվածում կարևոր նպատակներից մեկն է հակակոռուպցիոն դատարանների արդյունավետ գործունեության համար անհրաժեշտ շենքային և նյութատեխնիկական միջոցների ապահովումը։ Ռազմավարությամբ սահմանված է, որ հակակոռուպցիոն դատարանի շենքային պայմանների բարելավման գործընթացի մեկնարկից 4 տարի հետո պետք է գործի հակակոռուպցիոն դատարանի և հակակոռուպցիոն կոմիտեի նոր շենքային համալիրը։

Արդարադատության արդյունավետության բարձրացման նպատակին հասնելու համար շարունակվելու են քայլերը նաև վեճերի լուծման այլընտրանքային եղանակների զարգացման ուղղությամբ՝ ներառելով Հայաստանում նոր արբիտրաժային կենտրոնի ստեղծումը և հաշտարարության ոլորտի կառուցակարգերի զարգացումը: 2024 թվականին նախատեսվում է Հայաստանում ստեղծել նոր արբիտրաժային կենտրոն, որի արդյունքում ակնկալվում է, որ 2025 թվականի փոքր հայցապահանջներով գործերի 30 տոկոսը լուծվելու է արբիտրաժային կարգով, իսկ դրանով պայմանավորված 2026 թվականի վերջում դատարանների ծանրաբեռնվածությունը թեթևանալու է մինչև 20 տոկոսով։

Սնանկության ոլորտի բարեփոխումների շրջանակում 2024 թվականին նախատեսվում է մշակել նոր օրենսգրքի նախագիծ, որով նախատեսվում է լուծել սնանկության ոլորտի իրավակիրառ պրակտիկայում բացահայտված խնդիրների առնվազն 70 տոկոսը:

Դատաիրավական բարեփոխումների շրջանակում 2024-2026թթ․ շարունակվելու է հարկադիր կատարման ոլորտի համընդհանուր բարեփոխումները։ Որպես վերջնարդյունք նախատեսվում է բարձրացնել կատարողական գործողությունների արդյունավետությունը, առավելագույնս ապահովելու կատարողական վարույթի մասնակիցների օրինական շահերի պաշտպանությունը, նրանց խնդիրներին ու կարիքներին արագ և արդյունավետ արձագանքելու կառուցակարգերի ներդրումը: Նշված նպատակներին հասնելու նպատակով իրականացվելիք գործողություններն ուղղված են լինելու.

• Հարկադիր կատարումն ապահովող ծառայության նոր մոդելի ներդմանը

•Հարկադիր կատարման ոլորտի օրենսդրության համակարգային վերանայմանը

•Հարկադիր կատարումն ապահովող ծառայության տեխնիկական հագեցվածության բարելավմանը

•Բանկային հաշիվներում և ավանդներում առկա դրամական միջոցների արգելադրման և բռնագանձման գործընթացի oպտիմալացմանը

•Հարկադիր կատարումն ապահովող ծառայության անձնակազմի վերապատրաստմանը և իրազեկման ապահովմանը։

Կառավարությունն իր գործունեության առաջնահերթություններից է շարունակում համարել կոռուպցիայի դեմ պայքարը: Այս առումով, 2019-2022 թթ. Հակակոռուպցիոն ռազմավարությամբ արդեն իսկ իրականացվել է հակակոռուպցիոն ինստիտուցիոնալ համակարգի ստեղծումը: Սակայն, կոռուպցիա ծնող պատճառների վերհանումը և դրանց վերացումը, կոռուպցիայի նկատմամբ հասարակության և հանրային ծառայողների անհանդուրժողական վերաբերմունքի տարածումը, կոռուպցիայի համատարած և շարունակական նվազեցումը շարունակական գործընթացներ են և մնում են արդիական: Վերոնշյալի համատեքստում՝ նախատեսվում է նոր Հակակոռուպցիոն ռազմավարության և դրա իրականացման 2023-2026 թթ. միջոցառումների ծրագրի (այսուհետ նաև՝ Հակակոռուպցիոն ռազմավարություն) ընդունում, որը կներառի հետևյալ թիրախային ուղղությունները՝ կոռուպցիայի կանխարգելում, կոռուպցիայի հակազդում, հակակոռուպցիոն կրթություն և իրազեկում:

Կոռուպցիայի դեմ պայքարի կարևորությունը ամրագրված է նաև Կառավարության ծրագրով, որի շրջանակներում սահմանվել են հակակոռուպցիոն ինստիտուցիոնալ համակարգի ձևավորման և կայացման, հանրային ծառայության մեջ գտնվող անձանց գործունեության, գույքի և եկամուտների թափանցիկության ապահովման և այլ միջոցառումներ:2024-2026 թվականներին կոռուպցիայի դեմ պայքարի շրջանակներում նոր մշակվող ռազմավարությամբ և Կառավարության ծրագրով որպես առաջադրված հիմնական թիրախներն են՝

1) հակակոռուպցիոն ինստիտուցիոնալ համակարգի մարմինների բնականոն գործունեության ապահովումը և գործիքակազմի (ներառյալ մարդկային ռեսուրսների) կատարելագործումը.

2) վարչական կոռուպցիայի հաղթահարումը՝ ոլորտային կոռուպցիոն ռիսկերի վերհանման և դրանց նվազեցման, էլեկտրոնային ժողովրդավարության գործիքների շարունակական կատարելագործման միջոցով.

3) հանրային ծառայողի օրինավոր և բարեխիղճ կերպարի ձևավորումը՝ հաշվետվողականության, թափանցիկության և բարեվարքության գործող կառուցակարգերի ընդլայնման և կատարելագործման միջոցով.

4) ազդարարման համակարգի շարունակական կատարելագործումը.

6) հանրային կրթության և իրազեկման միջոցով կոռուպցիայի նկատմամբ ժխտողական վերաբերմունքի սերմանումը, ներառյալ՝ ազդարարման ինստիտուտի նկատմամբ վերաբերմունքի փոփոխման միջոցով, պահանջատեր քաղաքացու ձևավորումը.

7) կոռուպցիայի ընկալման համաթվի շարունակական աճ.

8)մոնիթորինգի մեխանիզմների կատարելագործման արդյունքում՝ ժամանակավրեպ միջոցառումների արդիականացման միջոցով կոռուպցիայի դեմ պայքարի արդյունավետության բարձրացումը:

Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին ՀՀ կառավարության 2021 թվականի նոյեմբերի 18-ի N 1902-Լ Որոշման Հավելված 2-ի համաձայն մշակվելու է հակակոռուպցիոն ռազմավարությունը և դրա իրականացման 2023-2026 թվականների միջոցառումների ծրագիրը: Հակակոռուպցիոն ռազմավարության մշակման աշխատանքներն արդեն իսկ սկսվել են: Ընդ որում, Կոռուպցիայի դեմ պայքարի հիմնական գործողությունները կնախատեսվեն վերը նշված ռազմավարական փաստաթղթի շրջանակներում: Բացի այդ, 2022 թվականի դեկտեմբերի 7-ին «Ազդարարման համակարգի մասին» օրենքում իրականացված փոփոխությունների հիման վրա նախատեսվում է ազդարարման միասնական էլեկտրոնային համակարգի վերազինման և մյուս գործիքակազմերի կատարելագործման աշխատանքների իրականացում: Միասնական էլեկտրոնային համակարգի վերազինման միջոցով հնարավոր կլինի ապահովել ոչ միայն կոռուպցիոն բնույթի հանցագործությունների, այլ նաև շահերի բախման կամ վարքագծի կանոնների կամ անհամատեղելիության պահանջների կամ այլ սահմանափակումների կամ հայտարարագրման հետ կապված խախտումների վերաբերյալ անանուն տեղեկատվության ներկայացման հնարավորությունը:

Քրեակատարողական և պրոբացիայի ոլորտում իրավիճակը բարելավելու, ինչպես նաև ոլորտի շարունակական զարգացումն ապահովելու համար մշակված ռազմավարության հիմնական նպատակը լինելու է քրեական պատիժների ոլորտում վերականգնողական արդարադատության սկզբունքների ներդնումն ու պատժի նպատակների արդյունավետ իրացումը, քրեական ենթամշակույթի վերացումն ու կրկնահանցագործության կանխումը, որին հասնելու համար առաջնահերթ է քրեակատարողական և պրոբացիայի ոլորտում առկա խնդիրների մանրամասն ուսումնասիրությունը և դրանց լուծմանն ուղղված թիրախային քայլերի ձեռնարկումը:

Հաշվի առնելով քրեակատարողական և պրոբացիայի ոլորտում մատնանշված հիմնախնդիրները՝ բարեփոխումների իրականացման հիմնական ուղենիշներն են.

-Օրենսդրական փոփոխությունների իրականացում՝ միտված պրոբացիայի ծառայության՝ որպես պետական ծառայության առանձին տեսակի կարգավիճակի վերանայմանը և պրոբացիայի ծառայողների սոցիալական երաշխիքների ընդլայնմանը՝ Պրոբացիայի ծառայության գործունեության արդյունավետության բարձրացում, այդ թվում՝ Պրոբացիայի ծառայության կարգավիճակի վերանայման միջոցով.

-Պրոբացիայի ծառայությանն էլեկտրոնային հսկողության համար անհրաժեշտ միջոցներով զինում: Պրոբացիայի ծառայության կողմից այլընտրանքային խափանման միջոցների կատարման համար էլեկտրոնային հսկողության սարքավորումների ձեռքբերում։

-Միջազգային չափանիշներին համահունչ քրեակատարողական հիմնարկներում պատժի կրման պայմանների ստեղծում, քրեակատարողական հիմնարկների շենքային պայմանների բարելավում, այդ թվում՝ նոր քրեակատարողական հիմնարկի շինարարարական աշխատանքներ:

-Քրեակատարողական հիմնարկներում անվտանգության և պահպանության ինժեներատեխնիկական արդի համակարգերով վերազինում, այդ թվում՝ էլեկտրոնային համակարգերի միջոցով.

-Քրեակատարողական ծառայության էլեկտրոնային կառավարման համակարգով վերազինում, որի նպատակն է փաստաթղթաշրջանառության կրճատումը, աշխատանքի ավելի թափանցիկ և հաշվետու դարձնելու միջոցով.

-Բոլոր քրեակատարողական հիմնարկներում պահանջարկի վրա հիմնված մասնագիտական կրթական ծրագրերի իրականացում.

-Ազատությունից զրկված անձանց և պրոբացիայի շահառուների զբաղվածության, կրթության, վերասոցիալականացման ապահովմանն ուղղված միջոցառումների իրականացում, ռիսկերի և պահանջմունքների գործիքների կատարելագործում, պատժի և վերահսկողության անհատական պլանավորում.

-Ազատությունից զրկված անչափահասների կրթություն ստանալու իրավունքի շարունակականության ապահովում.

-Անկախ տարիքից՝ ազատությունից զրկված անձանց համար հանրակրթության իրականացման շարունակականության ապահովում.

-ՀՀ քրեակատարողական և պրոբացիայի ոլորտի 2024-2028 թվականների ռազմավարությունը, դրա իրականացման 2024-2028 թվականների միջոցառումների ծրագիրը, ծրագրի ֆինանսական գնահատականը և ծրագրի կատարումը համակարգող խորհրդի ձևավորման և գործունեության կազմակերպման կարգը հաստատելու մասին ՀՀ կառավարության որոշման նախագծի մշակում և ընդունում.

-Քրեակատարողական հիմնարկներում մատուցվող բժշկական օգնության և սպասարկման ծառայությունների որակի արդիականացում, հոգեբանական ծառայությունների բարելավում, ներդրված հեռաբժշկության մոդելի կատարելագործում.

-Քրեակատարողական և պրոբացիայի ծառայողների մասնագիտական գիտելիքների, աշխատանքային ունակությունների շարունակական կատարելագործում, սոցիալական պայմանների բարելավում.

-Թափանցիկության ապահովման և կոռուպցիոն ռիսկերի նվազեցմանն ուղղված միջոցառումների իրականացում, քրեական ենթամշակույթի նկատմամբ զրո հանդուրժողականության ցուցաբերում:

Արդարադատության նախարարության քաղաքականության նպատակների և թիրախների մասին տեղեկատվությունն ամփոփված է Հայտին կից Հավելված 3-ի Մաս 3-ում ներկայացված աղյուսակում։

# 2. ԾԱԽՍԱՅԻՆ ԳԵՐԱԿԱՅՈՒԹՅՈՒՆՆԵՐԸ ՄԺԾԾ ԺԱՄԱՆԱԿԱՀԱՏՎԱԾՈՒՄ

ՄԺԾԾ ժամանակահատվածում ՀՀ արդարադատության նախարարության կողմից իրականացվող ծախսային գերակայությունները բխում են կառավարության ծրագրից, նախարարության ընդհանուր ռազմավարական նպատակներից:

Նախարարությունն առաջիկա տարիների համար առավել կարևորում է ծախսային հետևյալ գերակայությունները.

Նախարարության գործունեության արդյունավետության, նպատակաուղղվածության և բարձրացման, հանրությանը մատուցվող ծառայութունները բնակչության համար ավելի մատչելի դարձնելու նպատակով իրականացվող բարեփոխումների ֆինանսական ապահովում, հակակոռուպցիոն ինստիտուցիոնալ համակարգի շարունակական զարգացում, կանխարգելման և բացահայտման մեխանիզմների կատարելագործում, հանրային իրազեկման ծրագրերի իրականացում.

Քրեակատարողական համակարգի կատարելագործում, քրեակատարողական հիմնարկների օպտիմալացում և արդիականացում, արտաքին աշխարհի հետ կապի ամրապնդման, պահման պայմանների բարելավման, տրամադրվող բժշկական օգնության և սպասարկման որակի բարձրացում.

ՄԺԾԾ ժամանակահատվածում արդարադատության բնագավառում իրականացվելիք ծախսերի առավել գերակա ուղղությունները ներկայացված են ստորև բերված աղյուսակում:

|  |  |
| --- | --- |
| Գերակա ծախսային ուղղությունները ՄԺԾԾ ժամանակահատվածի համար` (ըստ գերակայությունների նվազման) | Հիմնավորումներ |
| Արդարադատության ոլորտում քաղաքականության մշակում, ծրագրերի համակարգում, խորհրդատվության և մոնիտորինգի իրականացում | Իրավունքների իրագործման  նպատակով իրավահավասարության ապահովման  վերաբերյալ համապարփակ օրենսդրության ներկայացում, հակակոռուպցիոն ինստիտուցիոնալ համակարգի շարունակական զարգացում: «Էլեկտրոնային դատարան» և «Էլեկտրոնային արդարադատություն» միասնական կառավարման համակարգերի ստեղծում Կոռուպցիայի դեմ պայքարն ինստիտուցիոնալ հենքի վրա դնելու նպատակով կարևորվում է գործող կառուցակարգերի զարգացումը, այն է՝ Կոռուպցիայի կանխարգելման հանձնաժողովի գործիքակազմի ընդլայնումը և պայմանների բարելավումը, կոռուպցիոն գործեր քննող միասնական քննչական մարմնի և հակակոռուպցիոն դատարանների գործունեության շնորհիվ կոռուպցիոն հանցագործությունների բացահայտմանն և գործերի քննության արդյունավետության բարձրացումը: Արդարադատության նախարարությունը, որպես հակակոռուպցիոն ոլորտում քաղաքականության մշակման իրավասու մարմին, պատասխանատու է ամբողջ գործընթացի իրականացման և համակարգման համար: |
| Քրեկատարողական ծառայություններ | Քրեակատարողական հիմնարկների օպտիմալացում և արդիականացում, արտաքին աշխարհի հետ կապի ամրապնդում, պահման պայմանների բարելավում, տրամադրվող բժշկական օգնության և սպասարկման որակի բարձրացում, պրոբացիայի խնդիրների լուծում։Ազատությունից զրկված անձանց իրավունքների  անխոչընդոտ իրացում՝ պետք է շարունակական քայլեր ձեռնարկվեն ազատությունից  զրկված անձանց հիմնական իրավունքների երաշխավորման, այդ թվում՝ արտաքին  աշխարհի հետ կապի ամրապնդման, պահման պայմանների բարելավման  նպատակով |
| Հարկադիր կատարման ծառայություններ | կատարողական վարույթի արդյունավետությունը բարձրացում, առկա խնդիրները վերացնելու անհրաժեշտություն, դատական պաշտպանության իրավունքի անբաժանելի մաս հանդիսացող՝ դատական ակտերի կատարման իրավունքի, ինչպես նաև հարկադիր կատարման ենթակա այլ ակտերի հարկադիր կատարման կենսագործում |
| Հակակոռուպցիոն քաղաքականության մշակում,ծրագրերի համակարգում և մոնիտորինգի իրականացում | Ապահովել հակակոռուպցիոն  դատարանների (ներառյալ` դրա  ակտերի դեմ բերված բողոքները քննող կազմի) արդյունավետ գործունեության համար անհրաժեշտ շենքային և նյութատեխնիկական միջոցները |
| Դատական և հանրային պաշտպանություն | Անձանց իրավաբանական օգնություն ստանալու սահմանադրական իրավունքի  տեսանկյունից առանցքային է հանրային պաշտպանության ինստիտուտի դերն ու  նշանակությունը:Միևնույն ժամանակ, անհրաժեշտ է ապահովել ՀՀ դատարանների որոշումների հիման վրա դատական փորձաքննությունների կատարումը; |
| Իրավական իրազեկում և տեղեկատվության ապահովում | Ապահովել երկու օրվա ընթացքում իրավական ակտերի էլեկտրոնային հրատարակությունը, դատական ակտերի և հարակից փաստաթղթերի, Հայաստանի Հանրապետության վերաբերյալ Մարդու իրավունքների եվրոպական դատարանի վճիռների և հանձնարարվող այլ առանցքային փաստաթղթերի թարգմանություններ |
| Արդարադատության համակարգի աշխատակիցների վերապատրաստում և հատուկ ուսուցում | Ապահովել դատավորների թեկնածուների հավակնորդների և դատախազների թեկնածությունների ցուցակում ընդգրկված անձանց մեջ դատավորի կամ դատախազի պաշտոն զբաղեցնելու համար անհրաժեշտ հմտությունների ձևավորումը, մասնագիտական գիտելիքների ընդլայնումը, քրեակատարողական, պրոբացիայի և հարկադիր կատարումն ապահովող ծառայողների վերապատրաստում և հատուկ ուսուցում |
| Քաղաքացիական կացության ակտերի գրանցում | Ապահովել քաղաքացիական կացության ակտերի գրանցման, տեղեկանքների տրամադրման, ակտային գրանցումների վերականգնման, ակտային գրանցումներում ուղղումների, փոփոխությունների կատարման համար համայնքի ղեկավարին պատվիրակված լիազորությունների իրականացումը: |

# 3. ՄԺԾԾ ԺԱՄԱՆԱԿԱՀԱՏՎԱԾՈՒՄ ԻՐԱԿԱՆԱՑՎԵԼԻՔ ԾԱԽՍԱՅԻՆ ԾՐԱԳՐԵՐԸ

ՄԺԾԾ ժամանակահատվածում նախատեսվում է

- «Քաղաքացիական կացության ակտերի գրանցում» ծրագրի շրջանակներում իրականացնել թվով մեկ միջոցառում

1. Քաղաքացիական կացության ակտերի գրանցման ծառայությունների տրամադրում

- «Արդարադատության ոլորտում քաղաքականության մշակում, ծրագրերի համակարգում, խորհրդատվության և մոնիտորինգի իրականացում» ծրագրի շրջանակներում իրականացնել թվով չորս միջոցառումներ

1. Արդարադատության ոլորտում քաղաքականության, խորհրդատվության, մոնիտորինգի, գնման և աջակցության իրականացում,
2. Անձնական տվյալների պաշտպանության իրականացում,
3. Աջակցություն օրենսդրության զարգացման և իրավական հետազոտությունների կենտրոնի գործունեությանը,
4. ՀՀ արդարադատության նախարարության կարողությունների զարգացում և տեխնիկական հագեցվածության ապահովում

- «Դատական և հանրային պաշտպանություն» ծրագրի շրջանակներում իրականացնել թվով երեք միջոցառումներ

1. Հանրային պաշտպանության ծառայություններ,
2. Սնանկության գործերով կառավարչական ծառայությունների ձեռքբերում,
3. Փորձաքննությունների ծառայությունների տրամադրում։

- «Քրեակատարողական ծառայություններ» ծրագրի շրջանակներում իրականացնել թվով ութ միջոցառումներ

1. Քրեակատարողական ծառայություններ,
2. Պրոբացիայի ծառայություններ,
3. Դեղորայքով ապահովում կալանավայրերում պահվող ազատազրկվածներին,
4. Իրավախախտում կատարած անձանց գեղագիտական դաստիարակության և կրթական ծրագրերի իրականացում,
5. Արդարադատության նախարարության քրեակատարողական հիմնարկում պահվող կալանավորված անձանց և դատապարտյալներին պատշաճ բժշկական օգնություն և սպասարկամն ծառայություններ
6. ՀՀ արդարադատության նախարարության պրոբացիայի ծառայության կարողությունների զարգացում և տեխնիկական հագեցվածության ապահովում,
7. ՀՀ արդարադատության նախարարության քրեակատարողական ծառայության կարողությունների զարգացում և տեխնիկական հագեցվածության ապահովում,
8. Քրեակատարողական հիմնարկների շենքային պայմանների բարելավում

- «Իրավական իրազեկում և տեղեկատվության ապահովում» ծրագրի շրջանակներում իրականացնել թվով չորս միջոցառումներ

1. Հրատարակչական, տեղեկատվական և տպագրական ծառայություններ,
2. Թարգմանչական ծառայություններ,
3. Արխիվային ծառայություններ,
4. Ներդրումներ Ազգային արխիվի տեխնիկական վերազինման նպատակով։

- «Արդարադատության համակարգի աշխատակիցների վերապատրաստում և հատուկ ուսուցում» ծրագրի շրջանակներում իրականացնել թվով երեք միջոցառումներ

1. Հատուկ ծառայողների վերապատրաստում և հատուկ ուսուցում,
2. Դատավորների, դատախազների, դատավորների ու դատախազների թեկնածուների ցուցակում գտնվող անձանց, դատական ծառայողների, դատախազության աշխատակազմում ծառայողների, դատական կարգադրիչների վերապատրաստման և հատուկ ուսուցման ծառայություններ,
3. Մասնագիտական վերապատրաստում անցնող ունկնդիրներին կրթաթոշակի տրամադրում։

- «Հարկադիր կատարման ծառայություններ» ծրագրի շրջանակներում իրականացնել թվով երկու միջոցառումներ

1. Հարկադիր կատարման ծառայություններ,
2. Հարկադիր կատարման ծառայության տեխնիկական հագեցվածության բարելավում

- «Հակակոռուպցիոն քաղաքականության մշակում,ծրագրերի համակարգում և մոնիտորինգի իրականացում» ծրագրի շրջանակներում իրականացնել թվով երեք միջոցառումներ

1. Հակակոռուպցիոն կոմիտեի շենքային պայմանների ապահովում,
2. Հակակոռուպցիոն դատարանի շենքային պայմանների ապահովում,
3. Էլեկտրոնային ռեսուրսների ստեղծման կամ արդիականացման նախագծերի ապահովում։

3.1. Պարտադիր և հայեցողական ծախսերը

Պարտադիր և հայեցողական ծախսերի վերաբերյալ տեղեկատվությունն ամփոփվել հայտին կից Հավելված 1-ի Ձևաչափ 1 -ում ներկայացված աղյուսակում (գոյություն ունեցող պարտավորությունների մասով) և Հավելված 2-ի Ձևաչափ 2 - ում ներկայացված աղյուսակում (նոր նախաձեռնությունների մասով):

3.2. Գոյություն ունեցող ծախսային պարտավորությունները

**1052.Քաղաքացիական կացության ակտերի գրանցում**

«Քաղաքացիական կացության ակտերի գրանցում**»** ծրագրի նպատակն է ապահովել քաղաքացիական կացության ակտերի գրանցման, տեղեկանքների տրամադրման, ակտային գրանցումների վերականգնման, ակտային գրանցումներում ուղղումների, փոփոխությունների կատարման համար համայնքի ղեկավարին պատվիրակված լիազորությունների իրականացումը: Ծրագրի շրջանակներում  իրականացվում է մեկ  միջոցառում՝ *11001.«Քաղաքացիական կացության ակտերի գրանցման ծառայությունների տրամադրում»*, որի գծով 2024-2026թթ. նախատեսվել է 156,433.20 հազ. դրամ։ Հաշվարկները կատարվել են ՀՀ կառավարության 16․09․2021թ․ թիվ 1531-Ն որոշմամբ հաստատված քաղաքացիական կացության ակտերի գրանցման հետ կապված գործառույթների կատարման համար տեղական ինքնակառավարման մարմիններում ստեղծված սպասարկման կենտրոնների հաստիքային միավորներին համապատասխան։

**1057.Արդարադատության ոլորտում քաղաքականության մշակում, ծրագրերի համակարգում, խորհրդատվության և մոնիտորինգի իրականացում** ծրագրիշրջանակներում համակարգվում է նախարարության կողմից իրականցվող ծրագրեր, ապահովվում է կառավարության 2021-2026թթ․ ծրագրով և ռազմավարություններով սահմանված միջոցառումների կատարումը, անձնական տվյալների պաշտպանության գործակալության գործունեությունը։

«Արդարադատության ոլորտում քաղաքականության մշակում, ծրագրերի համակարգում, խորհրդատվության և մոնիտորինգի իրականացում» ծրագրի շրջանակներում նախատեսվում է իրականացնել չորս միջոցառում, որոնց գծով ծախսերը նախատեսվում են 2023 թվականին հատկացված գումարների սահմաններում։

**1093. Դատական և հանրային պաշտպանություն**

Այս ծրագրի գծով միջոցներն ուղղվում են իրավունքի պաշտպանության հասանելիության և օբյեկտիվության ապահովմանը: Այս ծրագրի գծով իրականացվող միջոցառումներից են․

*11001. «Հանրային պաշտպանության ծառայություններ»* միջոցառման նպատակն է հանրային պաշտպանի գրասենյակի զարգացման և գործառույթների արդյունավետ իրականացման պայմանների շարունակական բարելավումը` «Փաստաբանության մասին» ՀՀ օրենքով սահմանված կարգով և հաշվարկով տրամադրվող դրամական միջոցների շրջանակներում։ Վերոնշյալ օրենքի 45-րդ հոդվածի 2-րդ կետի համաձայն ՀՀ փաստաբանների պալատի նախագահի կողմից ներկայացվել է հանրային պաշտպանի գրասենյակի նախահաշիվը, համաձայն որի 2024թ․ միջոցառմամբ նախատեսվում է 693,900․48հազ․ դրամ, 2025թ․՝ 795,138․24 հազ․ դրամ և 2026թ․՝ 913,248․96հազ․ դրամ։

«Փաստաբանության մասին» ՀՀ օրենքի 45-րդ հոդվածի 7-րդ պարբերության համաձայն՝ հանրային պաշտպանների գործունեության հետ կապված ծախսերը փոխհատուցվում են պետական բյուջեից, որոնք ներառում են հանրային պաշտպանների պաշտոնային դրույքաչափը և հանրային պաշտպանների գործունեության ապահովման հետ կապված այլ ծախսեր։

*11002. «Սնանկության գործերով կառավարչական ծառայությունների ձեռքբերում*» միջոցառման շրջանակներում անվճարունակության գործերով կառավարիչներին իրենց մատուցած ծառայությունների դիմաց օրենսդրությամբ ( *«*Սնանկության մասին» ՀՀ օրենքի 30 հոդվածի 8-րդ մասի պահանջներին համապատասխան) նախատեսված օժանդակության և փոխհատուցումների նպատակով 2024-2026թթ․ նախատեսվում է 75,000.0 հազ. դրամ գումար՝ հիմք ընդունելով 2022-2023թթ․ փաստացի փոխհատուցումների քանակը և գումարը։

11003. *«Փորձաքննությունների ծառայությունների տրամադրում»* միջոցառման նպատակը քրեական, վարչական, քաղաքացիական դատավարությունների, վարչական վարույթի շրջանակներում, քրեական վարույթի հանրային մասնակիցների, վարչական մարմինների, ՀՀ դատարանների որոշումների հիման վրա դատական փորձաքննությունների կատարումն ապահովելն է։ Փորձագիտական գործունեության արդյունքում փորձաքննություն նախաձեռնող մարմնին տրամադրվում են փաստական տվյալներ, որոնք որոշակի պահանջների բավարարման դեպքում ճանաչվում են ապացույցներ և օգտագործվում են ինչպես հանցագործությունների արագ բացահայտման, այնպես էլ քրեական, վարչական վարույթների և դատական գործերի շրջանակներում՝ էական նշանակություն ունեցող հանգամանքները պարզելու և դրանց հիման վրա որոշումներ կայացնելու համար: Այս միջոցառման գծով 2023 թվականի բյուջեի մասին օրենքով նախատեսվել է 866,043.0 հազ. դրամ՝ 13233 փորձաքննություն իրականացնելու նպատակով։ 2024-2026թթ․ համար նախատեսվել է համապատասխանաբար՝ 1,099,998.0հազ. դրամ՝ 15579փորձաքննություն, 1,199,997.0հազ․ դրամ՝ 17207 փորձաքննություն և 1,299,996.0 հազ․ դրամ՝ 18463 փորձաքննություն իրականացնելու նպատակով։

Հայաստանի Հանրապետության կառավարության 11.11.2021թ-ի N 1864-Ն «Յուրաքանչյուր մեկ առանձին օբյեկտի փորձաքննության միջին նորմատիվային ժամածախսը, փորձաքննության մեկ առանձին օբյեկտի գնահատման չափանիշները և դրա փորձաքննության արժեքն ըստ դատական փորձաքննությունների տեսակների և ենթատեսակների սահմանելու մասին» որոշմամբ, որն ուժի մեջ մտավ 15.11.2021թ-ից, փորձագիտական աշխատանքի մեկ ժամվա նախահաշվային արժեքը սահմանվեց 4500 դրամ:

Պետական պատվերի շրջանակներում իրականացվող փորձաքննությունների կատարման ծառայությունների մատուցվող ծավալը (փորձաքննությունների քանակ) ուղիղ համեմատական կախվածություն ունի ինչպես կատարված հանցագործությունների քանակից, այնպես էլ դրանց տեսակից, ինչի պատճառով ծավալի ակնկալվող փոփոխությունը հնարավոր չէ ճշգրիտ կանխատեսել: Այդուհանդերձ, նախընթաց տարիների վիճակագրական տվյալների վերլուծության արդյունքները որոշակի հնարավորություն են ընձեռում նախանշելու ըստ տեսակների փորձաքննությունների ավելացման կամ պակասեցման միտումները և ըստ այդմ ձևավորել հաջորդ տարվա համար փորձաքննությունների անհրաժեշտ պատվերի քանակը՝ դրանից կախված նաև ֆինանսավորման չափը:

Օրինակ ըստ պաշտոնական տվյալների՝ 2019 թվականին` 2018 թվականի համեմատ տեղի է ունեցել հանցագործությունների ընդհանուր թվի շուրջ 8.8 տոկոս աճ, իսկ 2022 թվականին 2021 թվականի համեմատ ՀՀ-ում գրանցված հանցագործությունների ընդհանուր թվաքանակն աճել է 24,4%-ով: Ընդհանուր հանցագործությունների թվի մեջ 2022 թվականին 76,3 %-ով աճել է նաև թմրամիջոցների ապօրինի շրջանառության դեպքերի թիվը:

Հաշվի առնելով այն հանգամանքը, որ փորձաքննությունների կատարման ծառայությունների մատուցվող ծավալը և կատարված հանցագործությունների քանակը գտնվում են ուղիղ համեմատական կախվածության մեջ` կարող ենք կանխատեսել, որ փորձաքննությունների քանակները նույնպես կաճեն 2024-2026 միջնաժամկետ հատվածում:

- 2020 թվականին Ծրագրի ֆինանսավորումը կազմել է 220,663.4 հազ․ դրամ, որը սպառվել է 2020 թվականի նոյեմբեր ամսին և մինչև տարեվերջ փորձաքննությունների ծառայությունների առկա ծավալի մատուցումն ապահովելու նպատակով ՀՀ կառավարության 17.12.2020թ. թիվ 2094-Ն որոշմամբ «11003. Փորձաքննությունների ծառայությունների տրամադրում» միջոցառման շրջանակում լրացուցիչ հատկացվել է 15,002.4 հազ․ դրամ գումար: Արդյունքում 2020թ-ին ընդհանուր հաշվով մատուցվել է 6773 օբյեկտի փորձաքննությունների ծառայություններ:

- 2021 թվականին Ծրագրի ֆինանսավորումը կազմել է 220,663.4 հազ․ դրամ, որը սպառվել է 2021 թվականի նոյեմբեր ամսին և մինչև տարեվերջ փորձաքննությունների ծառայությունների առկա ծավալի մատուցումն ապահովելու նպատակով ՀՀ կառավարության 16.12.2021թ. թիվ 2065-Ն որոշմամբ «11003. Փորձաքննությունների ծառայությունների տրամադրում» միջոցառման շրջանակում լրացուցիչ հատկացվել է 42,313.0 հազ․դրամ գումար: Արդյունքում 2021թ-ին ընդհանուր հաշվով մատուցվել են 6317 օբյեկտի փորձաքննությունների ծառայություններ:

- 2022 թվականին Ծրագրի ֆինանսավորումը կազմել է 577,494.0 հազ․ դրամ, որը սպառվել է 2022 թվականի սեպտեմբեր ամսին և մինչև տարեվերջ փորձաքննությունների ծառայությունների առկա ծավալի մատուցումն ապահովելու նպատակով ՀՀ կառավարության 20.10.2022թ. թիվ 1638-Ն որոշմամբ «11003. Փորձաքննությունների ծառայությունների տրամադրում» միջոցառման շրջանակում լրացուցիչ հատկացվել է 138,581.0 հազ․դրամ գումար: Արդյունքում 2022թ-ին ընդհանուր հաշվով մատուցվել են 10611 օբյեկտի փորձաքննությունների ծառայություններ:

2020, 2021, 2022 թվականների լրացուցիչ ֆինանսավորմամբ լուծվել է միայն նախընթաց տարիների թերի ֆինանսավորման պատճառով կուտակված անհամապատասխանությունը, իսկ փորձաքննությունների տեղափոխումը հաջորդ տարիներ շարունակվում է (2020 թվականից 2021 թվական կատարման է փոխանցվել շուրջ 300 փորձաքննություն, 2021 թվականից 2022 թվական կատարման է փոխանցվել շուրջ 880 փորձաքննություն, իսկ 2022 թվականից 2023 թվական կատարման է փոխանցվել շուրջ 273 փորձաքննություն: Ըստ մեր կանխատեսումների նույնանման խնդիր առաջանալու է նաև 2023 թվականի ընթացքում փորձաքննությունների ծառայությունների ձեռքբերման մասով:

Հարկ է նաև նշել, որ ամեն տարի Ծրագիրը կատարվել է սահմանված ժամկետից շուտ:

Հիմք ընդունելով Հայաստանի Հանրապետության կառավարության 11.11.2021թ-ի N 1864-Ն «Յուրաքանչյուր մեկ առանձին օբյեկտի փորձաքննության միջին նորմատիվային ժամածախսը, փորձաքննության մեկ առանձին օբյեկտի գնահատման չափանիշները և դրա փորձաքննության արժեքն ըստ դատական փորձաքննությունների տեսակների և ենթատեսակների սահմանելու մասին» որոշումը, հաշվի առնելով ՀՀ կառավարության 25.02.2021թ-ի N 258-Ն որոշման 2-րդ կետով «Հայաստանի Հանրապետության փորձագիտական կենտրոն» ՊՈԱԿ-ի նյութատեխնիկական հագեցվածության ապահովման համար 2021թ-ին հատկացված դրամաշնորհի և ՀՀ կառավարության 15.12.2022թ-ի N 1955-Ն որոշմամբ հատկացված դրամաշնորհի շրջանակներում ժամանակակից սարքեր-սարքավորումների և փորձաքննությունների կատարման համար անհրաժեշտ ծրագրային ապահովումների ձեռքբերումները և 2021-2022 թվականների ընթացքում բարձրագույն կրթությամբ և որոշ դեպքերում գիտական աստիճան ունեցող նոր կադրերի ներգրավումը փորձագիտական աշխատանքներում, որոնք հնարավորություն կտան «Հայաստանի Հանրապետության փորձագիտական կենտրոն» ՊՈԱԿ-ին ստանձնել ավելի մեծ թվով փորձաքննությունների կատարման պարտավորություն:

**1120. Քրեակատարողական ծառայություններ**

«Քրեակատարողական ծառայություններ» ծրագրի միջոցներն ուղղվում են քրեակատարողական հիմնարկների օպտիմալացմանը և արդիականացմանը, արտաքին աշխարհի հետ կապի ամրապնդմանը, պահման պայմանների բարելավման, տրամադրվող բժշկական օգնության և սպասարկման որակի բարձրացմանը, պրոբացիայի խնդիրների լուծմանը: «Քրեակատարողական ծառայություններ» ծրագրի շրջանակներում իրականացվող միջոցառումներն են.

11001.*«Քրեակատարողական ծառայություններ»* միջոցառումը ներառում է դատարանի նշանակած պատիժների կատարումը, քրեակատարողական հիմնարկների պահպանությունը, ազատությունից զրկելու ձևով պատիժ կրող դատապարտյալներին և կալանավորվածներին փոխադրումը և այլն: Կարևորվում է քրեակատարողական ծառայության կայուն գործունեության ամրապնդումը, որի շրջանակներում քրեակատարողական համակարգի բարեփոխումների շարունակական գործընթացում նախատեuվում են դատապարտյալների և կալանքի տակ գտնվող անձանց իրավունքների առավել լիարժեք պաշտպանության, դատապարտյալների և կալանքի տակ գտնվող անձանց պահելու վայրերում պայմանների բարելավմանն ուղղված անհրաժեշտ միջոցառումների իրականացման խնդիրները։

Միջոցառման գծով 2023 թվականի պետական բյուջեի մասին օրենքով հատկացվել է 12,163,015.1 հազ. դրամ։ 2024-2026թ. այս միջոցառման գծով նախատեսվել է համապատասխանաբար 2024թ․՝ 13,235,877.1 հազ․դրամ, 2025թ․՝ 13,219,514.6հազ․ դրամ և 2027թ․՝ 13,218,291.9հազ․ դրամ։Նախորդ տարվա համեմատ լրացուցիչ գումարներ են նախատեսվել հիմնականում աշխատանքի վարձատրության, էներգետիկ ծառայությունների գծով։

Միաժամանակ, Հայաստանի Հանրապետության կառավարության 2021-2026 թվականների ծրագրով, Հայաստանի Հանրապետության 2022-2026 թվականների դատական և իրավական բարեփոխումների, ինչպես նաև քրեակատարողական և պրոբացիայի ոլորտի 2019-2023 թվականների ռազմավարություններով պայմանավորված քրեակատարողական ծառայության շենքերի կառուցման, կապիտալ վերանորոգման աշխատանքների իրականացման, տրանսպորտային, վարչական սարքավորումների և այլ մեքենաների ձեռքբերման նպատակով գումարներ են նախատեսվել 31002.« ՀՀ արդարադատության նախարարության քրեակատարողական ծառայության կարողությունների զարգացում և տեխնիկական հագեցվածության ապահովում», 31004. «Քրեակատարողական ծառայության շենքային պայմանների բարելավում» և 31006. «ՀՀ արդարադատության նախարարության քրեակատարողական ծառայության տրանսպորտային միջոցներով ապահովվածության բարելավում միջոցառումների գծով» 2024-2026թթ. համապատասխանաբար` 12,046,960.9 հազ. դրամ, 22,179,959.8հազ. դրամ և 6,948,378.03,0հազ. դրամ (կապիտալ ծախս):

*11002. «Պրոբացիայի ծառայություններ»* միջոցառման գծով նախատեսված միջոցներն ուղղվում են պրոբացիայի խնդիրների իրականացմանը: Դրանք են

1) քրեական վարույթի ընթացքում սույն օրենքով նախատեսված այլընտրանքային խափանման միջոցների կատարումը.

2) ազատությունից զրկելու հետ չկապված պատիժների և դատարանի կիրառած հարկադրանքի այլ միջոցների կատարումը.

3) ազատությունից զրկելու հետ չկապված պատիժների և այլընտրանքային խափանման միջոցների կատարման անհատական պլանավորման իրականացումը` գնահատելով ռիսկերը և հաշվի առնելով պրոբացիայի շահառուի կարիքները.

4) պատիժը կրելուց պայմանական վաղաժամկետ ազատելու, պատիժն ավելի մեղմ պատժով փոխարինելու, դատվածությունը հանելու վերաբերյալ պրոբացիայի շահառուի մասին զեկույցների տրամադրումը.

5) պատիժը պայմանականորեն չկիրառելու, պատժի կրումից ազատելու, պատիժը կրելուց պայմանական վաղաժամկետ ազատման դեպքում փորձաշրջանի մեջ գտնվող կամ պատժի կրումը հետաձգված անձանց նկատմամբ սահմանված վերահսկողության իրականացումը.

6) պրոբացիայի շահառուի և տուժողի (տուժողի իրավահաջորդի) միջև հաշտարարության իրականացումը: Այս միջոցառման գծով 2024-2026թթ. գումարները նախատեսվել են հաշվի առնելով աշխատավարձի բնականոն աճը և ավելացված հաստիքային միավորնրեը։

*11004. «Դեղորայքով ապահովում կալանավայրերում պահվող ազատազրկվածներին»* միջոցառման գծով գումարներն ուղղվում են դատապարտյալների բժշկական օգնության համար անհրաժեշտ դեղորայքի և առողջապահական նյութերի ձեռքբերմանը։ Այս նպատակով նախատեսվում է տարեկան 80,000.0 հազ․ դրամ:

*11005. «Իրավախախտում կատարած անձանց գեղագիտական դաստիարակության և կրթական ծրագրերի իրականացում»* միջոցառման հիմնական նպատակն է ուսուցողական ծրագրերի և գեղագիտական դաստիարակության ծրագրի միջոցով իրավախախտում կատարած անձանց վերասոցիալականացման գործընթացին նպաստելը ինչպես քրեակատարողական հիմնարկներում, այնպես էլ հիմնարկներից դուրս: Կարևորվում է նաև վերասոցիալականացման ուղղությամբ միջոցառումների և դասընթացների իրականացումը հատկապես օրենքի հետ խնդիր ունեցող բոլոր երեխաների համար: Հիմնական նպատակ է նաև բոլոր պոտենցիալ շահառուների ներգրավումը կրթական ծրագրերի մեջ՝ ապահովելով նրանց կրթական իրավունքը: Խոսքը վերաբերվում է այն անձանց, որոնք հանրակրթական ծրագրերը թերի են անցել կամ լիարժեք հանրակրթական ծրագրեր չեն ուսումնասիրել: Միաժամանակ, կարևորվում է հատկապես դատապարտված ու այն անձանց մասնագիտական ուսուցումը, որոնց պատժաչափի կրման ժամանակահատվածը պետք է շուտով մարվի:

2022 թվականին միջոցառման գծով հատկացումները կազմել են 98,228.4 հազ. դրամ: 2023 թվականին պետական բյուջեից միջոցառման գծով հատկացումը կազմում է 175,211.5 հազ. դրամ, սակայն 2023 թվականի սեպտեմբերի 1-ից` մինչև 100 սովորողի հաշվարկով Արդարադատության նախարարության քրեակատարողական հիմնարկներում ազատազրկման ձևով պատիժ կրող դատապարտյալների որոնց պատժից ազատման ժամկետի լրանալուն կրթության իրավունքի իրացման վերաբերյալ գրավոր դիմում ներկայացնելու պահին մնացել է մեկ տարուց ավելի համար հանրակրթական ծրագրերի իրականացում առանց տարիքային սահմանափակաման՝ 19 տարեկան և ավել տարիք ունեցող դատապարտյալներերի համար ծրագրի իրականացման նոր խմբերի համար անհրաժեշտ կլինի ՀՀ պետական բյուջեից հատկացնել ևս 53,348.8 հազ. դրամ:

2024-2026թթ-ին նախատեսվում է ծրագրի միջոցառման իրականացմանն ուղղել տարեկան կտրվածքով 207,695.3 հազ. դրամ:

Կալանավորված անձանց և դատապարտյալների պատշաճ որակով բժշկական օգնության և սպասարկման ծառայությունների մատուցման բժշկական անձնակազմի մասնագիտական անկախության նպատակով քրեակատարողական բուժօգնության ծառայությունը քրեակատարողական վարչության ենթակայությունից դուրս է գործում: Այս նպատակով ստեղծվել է «Քրեակատարողական բժշկության կենտրոն» պետական ոչ առևտրային կազմակերպությունը և բյուջեի *11006.* «*Արդարադատության նախարարության քրեակատարողական հիմնարկներում պահվող կալանավորված անձանց և դատապարտյալներին պատշաճ բժշկական օգնության և սպասարկման ծառայություններ*» միջոցառման գծով 2024 -2026թթ․ նախատեսվել է 905,529.3հազ․ դրամ:

**1123. Իրավական իրազեկում և տեղեկատվության ապահովում**

«Իրավական իրազեկում և տեղեկատվության ապահովում» ծրագրի գծով իրականացվում է երեք միջոցառում:

*11001. «Հրատարակչական, տեղեկատվական և տպագրական ծառայություններ»* միջոցառման շրջանակներում ապահովվում է երկու օրվա ընթացքում իրավական ակտերի էլեկտրոնային հրատարակությունը («Նորմատիվ իրավական ակտերի մասին» ՀՀ օրենքի 25-րդ հոդվածի պահանջով՝ 3. Նախարարությունը պարտավոր է երկու աշխատանքային օրվա ընթացքում ապահովել նորմատիվ իրավական ակտն ընդունած մարմնի կողմից` սահմանված կարգով ներկայացված նորմատիվ իրավական ակտերի միասնական կայքում հրապարակելը, ինչպես նաև նորմատիվ իրավական ակտերի պաշտոնական ինկորպորացիան:), պաշտոնական ինկորոպորացիաների աշխատանքները, ինչպես նաև Հայաստանի Իրավական Տեղեկատվության Համակարգի` «ԱՐԼԻՍ» (ՀԻՏՀ) կայքի պահպանումը, կառավարումը և սպասարկումը։ Այս նպատակով նախատեսվում է 373,651.2հազ. դրամ։

Միջոցառման գծով 2,135.0 հազ. դրամը նախատեսվում է պոլիգրաֆիական արտադրանքի ձեռքբերման: Ընդհանուր միջոցառման գծով 2024-2026թթ. նախատեսվում է 375,786.2հազ. դրամ:

*11002. «Թարգմանչական ծառայություններ»* միջոցառումն ապահովում է ՀՀ, ԵՏՄ, ԵՄ իրավական ակտերի, ՀՀ ազգային զեկույցների, ՀՀ պետական մարմինների կողմից միջազգային կառույցներ ներկայացվող և այդ կառույցների կողմից ՀՀ մարմիններ ներկայացվող փաստաթղթերի, այլ պետությունների հետ Հայաստանի Հանրապետության երկկողմ հարաբերությունների շրջանակներում դատական ակտերի և հարակից փաստաթղթերի, Հայաստանի Հանրապետության վերաբերյալ Մարդու իրավունքների եվրոպական դատարանի վճիռների և հանձնարարվող այլ առանցքային փաստաթղթերի թարգմանությունների կատարումն ու ժամանակին ներկայացումը շահառու մարմիններին` երկրի ընդհանուր տնտեսական և սոցիալական խնդիրների և նպատակների իրականացմանն աջակցելու և միջազգային պարտավորությունները պատշաճ կատարելու համար: Միաժամանակ, թարգմանությունների բարձր որակի ապահովումը խստագույնս կարևորվում է նաև պաշտոնական թարգմանությունների դեպքում: Միջոցառման շրջանակներում տարեկան թարգմանվում է մոտ 25500էջ: 2024-2026թթ․ միջոցառման գծով նախատեսվում է 2023 թվականի հատկացումների չափով՝ 260,769.8 հազ. դրամ։

*11003․* «Արխիվային ծառայություններ» միջոցառման գծով նախատեսված միջոցներն ուղղվում են արխիվային հավաքածուի պահպանության ապահովմանը, համալրմանը, հաշվառմանը, թվայնացմանը, հանրահռչակմանը, հանրության կողմից արխիվային նյութերի օգտագործման ապահովմանը: ՄԺԾԾ ժամանակահատվածում միջոցառման շրջանակներում իրականացվելու են մի շարք ծրագրեր, որոնք ամբողջովին շարունակական բնույթ են կրում և միտված են ՀՀ արխիվային հավաքածուի մաս կազմող փաստաթղթերի պահպանությանը, հաշվառմանը, համալրմանը և օգտագործմանը։ 2024-2026թթ․ նախատեսվում է փոփոխություններ մտցնել որոշ ծրագրերում, որի արդյունքում արխիվի կողմից մատուցվող ծառայությունների ներկայացումը կիրականանա առավել հստակ խմբավորմամբ, կվերանայվեն նաև ծառայությունների մատուցման ծավալները։

Այսպես, թղթե հիմքով և տեսալսողական փաստաթղթերի թվայնացումը՝ որպես համանման ծառայություն իրականցվելու է մեկ ծրագրով, էլեկտրոնային քարտերի ստեղծումը քանի որ մեծապես կապված է թվայնացման գործընթացի հետ և վերջինիս հետ իրականցվում է միաժամանակ, կդադարի որպես առանձին ծառայություն ներկայացվելուց։ Մեկ արխիվային միավորի թվայնացման միջին տևողությունը կապված է թվայնացման համար նախատեսված սարքերի քանակից, այն ևս թվայնացման գործընթացի մաս է կազմում և նախատեսված է որպես առաձնին ծրագիր չներառել։

Արխիվի հիմնական գործառույթներից մեկը՝ համալումը, կներկայացվի ամփոփ թվով՝ իր մեջ ներառելով գործավարական, անձնակազմին վերաբերող, ինչպես նաև անձնական ծագման փաստաթղթերի ընդհանուր քանակը։

Արխիվային փաստաթղթերի հանրահռչակման ուղղությամբ տարվող աշխատանքների շրջանակներում իրականացվող ռադիոհեռուստատեսային հաղորդումներին մեծապես փոխարինել են արխիվի՝ սոցիալական ցանցերի էջերում դրվող հոլովակները, ինչի արդյունքում այս ծրագիրը ևս չի նախատեսվում իրականացնել։

Նախորդ ՄԺԾԾ ժամանակահատվածում ծրագրերի մեջ ներառված չի եղել փաստաթղթերի գիտատեխնիկական մշակման աշխատանքը, որը ևս արխիվի հիմնական գործառույթներից է, այն նույնպես նախատեսվում է ներառել։ Միջոցառման գծով 2024-2026թթ․ նախատեսվել է տարեկան համապատասխանաբար 860,458.1հազ․ դրամ, 965,295.7հազ․ դրամ և 1,047,999․8 հազ․ դրամ։

**1149. Արդարադատության համակարգի աշխատակիցների վերապատրաստում և հատուկ ուսուցում**

2024-2026 թվականների ՄԺԾԾ ժամանակահատվածում ծրագրի *«*11001.*Հատուկ ծառայողների վերապատրաստում և հատուկ ուսուցում»* միջոցառման շրջանակներում ՀՀ արդարադատության նախարարությունը, հանդիսանալով քրեակատարողական և հարկադիր կատարումն ապահովող ծառայությունների ոլորտում ՀՀ կառավարության քաղաքականության մշակման և իրականացման համար պատասխանատու պետական լիազորված մարմին, կարևորում է ինչպես վերապատրաստման ու հատուկ ուսուցման շարունակական ապահովումը, այնպես էլ այդ ոլորտում հատուկ մասնագիտացված և փորձ կուտակած կազմակերպության միջոցով որակյալ կրթություն ապահովելու հանգամանքը:

Նախարարության հատուկ ծառայողների վերապատրաստում և հատուկ ուսուցում միջոցառման հիմնական խնդրի իրագործումը` ծառայողների վերապատրաստումը և հատուկ ուսուցումը կարևորվում է նաև նրանով, որ, բացի օրենսդրական պահանջներից, նախարարության քրեակատարողական և հարկադիր կատարումն ապահովող ծառայություններում մշտապես իրականացվում են բարեփոխումներ և այդ կապակցությամբ ծառայողների վերապատրաստումը և հատուկ ուսուցումը դառնում է պարտադիր նախապայման ծառայողների լիազորությունների պատշաճ իրականացման համար:

Հատուկ ծառայողի վերապատրաստման և հատուկ ուսուցման միջոցառման իրականացման նպատակով 2022 և 2023 թվականների ՀՀ պետական բյուջեից, միջոցառումն ամբողջ ծավալով իրականացնելու համար հատկացվել է 197652.0 հազ. դրամ գումար: 2022-2024թթ. ՄԺԾԾ ժամանակահատվածի յուրաքանչյուր տարի 1700 հատուկ ծառայողի հատուկ ուսուցման և 550 հատուկ ծառայողի վերապատրաստման համար նախատեսվել էր տարեկան նույնքան գումար կամ 15348.8 հազ. դրամ պակաս, քան 2021 թվականի համար: 2022-2024թթ. ՄԺԾԾ ժամանակահատվածում հաշվարկի համար հիմք էին ընդունվել հատուկ ուսուցման և վերապատրաստման մեկ ակադեմիական ժամի նախկինում հաստատված միջինացված արժեքները՝ կապված ծառայողի վերապատրաստման ու հատուկ ուսուցման 1 դասընթացի ակադեմիական ժամերի քանակի և դասընթացներին մասնակցող ծառայողների թվաքանակի հետ:

Նկատի ունենալով այն հանգամանքը, որ ապագայում նախատեսվում է նոր տիպի այլ քրեակատարողական հիմնարկների կառուցում, ինչպես նաև քրեակատարողական համակարգում տեղի ունեցող բարեփոխումները (կառավարման նոր համակարգերի ներդրում, օպտիմալացում, պրոբացիոն ծառայության զարգացման կողմնորոշում և այլն), 2024-2026թթ. ՄԺԾԾ ժամանակահատվածում ենթադրվում է, որ չեն առաջանա այնպիսի գործոններ, որոնք կհանգեցնեն ծրագրի շահառուների շրջանակի կտրուկ նվազման: Որպես թիրախային ցուցանիշ, սույն ՄԺԾԾ ժամանակահատվածում ընդունվել է 2250 հատուկ ծառայողների վերապատրաստման ու հատուկ ուսուցման իրականացում:

*11002. «Դատավորների, դատախազների, դատավորների ու դատախազների թեկնածուների ցուցակում գտնվող անձանց, դատական ծառայողների, դատախազության աշխատակազմում ծառայողների և դատական կարգադրիչների վերապատրաստման և հատուկ ուսուցման ծառայություններ»* միջոցառումն ապահովում է

1.դատավորների թեկնածուների հավակնորդների և դատախազների թեկնածությունների ցուցակում ընդգրկված անձանց մեջ դատավորի կամ դատախազի պաշտոն զբաղեցնելու համար անհրաժեշտ հմտությունների ձևավորումը, մասնագիտական գիտելիքների ընդլայնումը.

2.դատավորների, դատախազների, ինչպես նաև դատավորների թեկնածուների հավակնորդների ցուցակում ընդգրկված` Ակադեմիայի շրջանավարտների, դատական ծառայողների, դատախազության աշխատակազմում պետական ծառայողների, դատական կարգադրիչների մասնագիտական գիտելիքների և աշխատանքային ունակությունների հետևողական կատարելագործումը.

3.դատավորների, դատախազների, դատավորների և դատախազների թեկնածությունների ցուցակում ընդգրկված անձանց կրթական ծրագրերի աստիճանական մերձեցումը, համատեղ կրթական ծրագրերի իրականացումը:

2024-2026թթ․ համար ֆինանսական պահանջը «Դատավորների, դատախազների, դատավորների ու դատախազների թեկնածուների ցուցակում գտնվող անձանց, դատական ծառայողների, դատախազության աշխատակազմում ծառայողների և դատական կարգադրիչների վերապատրաստման և հատուկ ուսուցման ծառայություններ» միջոցառման գծով կազմում է 323,448.3 հազ․դրամ՝ ներառյալ դրամաշնորհի գծով առաջացող ավելացված արժեքի հարկը:

12001. «Մասնագիտական վերապատրաստում անցնող ունկնդիրներին կրթաթոշակի տրամադրում» միջոցառման գումարները տրամադրվում են «Արդարադատության ակադեմիայի մասին» ՀՀ օրենքի 14-րդ հոդվածի 2-րդ մասի համաձայն՝ դատավորների թեկնածուների հավակնորդների և դատախազների թեկնածությունների ցուցակում ընդգրկված անձանց, Ակադեմիայում մասնագիտական պատրաստման ընթացքում: Նշված շահառուները ստանում են ընդհանուր իրավասության դատարանի նիստերի քարտուղարի վարձատրությանը համապատասխան կրթաթոշակ: 2021թվականին միջոցառման գծով նախատեսված գումարները նվազեցվել են։ Նախատեսվում է կատարել փոփոխություն «Արդարադատության ակադեմիայի մասին» ՀՀ օրենքի 14-րդ հոդվածում, որից հետո կփփոխվի նաև միջոցառմամբ նախատեսված ցուցանիշները։ 2024-2026թթ․ համար հայտով նախատեսվել է տարեկան 83,865․6 հազ․ դրամ կրթաթոշակի վճարման նպատակով։

**1182. Հարկադիր կատարման ծառայություններ**

*11001.* «*Հարկադիր կատարման ենթակա ակտերի կատարումն ապահովող ծառայություններ*» միջոցառումն ապահովում է Հայաստանի Հանրապետության դատարանների, միջնորդ դատարանների և Հայաստանի Հանրապետության միջազգային պայմանագրերով նախատեսված դեպքերում օտարերկրյա դատարանների և միջնորդ դատարանների դատավճիռների և վճիռների հիման վրա տրված կատարողական թերթի, ինչպես նաև վարչական ակտերով պահանջների կատարումը և կատարողական վարույթի կողմերի և նրանց օրինական ներկայացուցիչների օրինական շահերի պաշտպանությունը։

**1228. Հակակոռուպցիոն քաղաքականության մշակում,ծրագրերի համակարգում և մոնիտորինգի իրականացում**

Այս ծրագրով նախատեսվում է ապահովել Հակակոռուպցիոն կոմիտեի և հակակոռուպցիոն մասնագիտացված դատարանների գործունեության համար անհրաժեշտ շենքային պայմաններ ։

3.3. Նոր նախաձեռնությունները

Միջնաժամկետ հայտով նախատեսված նոր նախաձեռնությունները պայմանավորված են Հայաստանի Հանրապետության կառավարության 2021-2026 թվականների գործունեության միջոցառումների ծրագրով և նախարարության ռազմավարություններով։ Մասնավորապես, 2024-2026թթ․ համար որպես նոր նախաձեռնություն գումար է նախատեսվել 1228 ծրագրի «31007․ Էլեկտրոնային ռեսուրսների ստեղծման կամ արդիականացման նախագծերի ապահովում» միջոցառման գծով՝ «Էլեկտրոնային դատարան» և «Էլեկտրոնային արդարադատություն» միասնական կառավարման համակարգերի ներդրան և գործարկման նպատակով։ Թվային դարաշրջանում առկա էլեկտրոնային համակարգերը արդարադատության ոլորտի համար առաջացնում են նոր մարտահրավերներ և հնարավորություններ: Ներկայումս արդարադատության ոլորտի մի շարք մարմիններ ունեն արդեն իսկ ներդրած էլեկտրոնային համակարգեր, սակայն այդ համակարգերը փոխգործելի չեն արդարադատության ոլորտի այլ մարմինների էլեկտրոնային համակարգերի հետ: Ներկայումս անհրաժեշտ է ներդնել կենտրոնացված էլեկտրոնային կառավարման համակարգ արդարադատության ոլորտի խնդիրների համապարփակ լուծման նպատակով: Ընդ որում, նշված համակարգի ստեղծումը պետք է իրականացվի ինչպես արդարադատության մարմիններում ներկայումս գործող համակարգերի արդիականացման, այնպես էլ նոր համակարգերի ստեղծման և դրանց համակցման միջոցով։ «Էլեկտրոնային արդարադատություն» միասնական համակարգի ներդրման նպատակերն են՝

ա) ստեղծել դատական, իրավապահ (հետաքննության և նախաքննության մարմիններ, դատախազություն) և իրավակիրառ մարմինների (Հարկադիր կատարումն ապահովող ծառայություն, Քրեակատարողական ծառայություն, Պրոբացիայի ծառայություն) և այլ մարմինների, կազմակերպությունների միջև էլեկտրոնային փաստաթղթաշրջանառության համակարգ,

բ) արդիականացնել դատարանների և արդարադատության ոլորտի այլ մարմինների գործող էլեկտրոնային կառավարման համակարգերը,

դ) ստեղծել և ներդնել դատական միասնական էլեկտրոնային կառավարման համակարգ, որը կապահովի գործերի մեկ ատյանի դատարանից մեկ այլ ատյանի դատարան և միևնույն ատյանի դատարանի նստավայրերի միջև փոխանցումը, ինչպես նաև կողմ-կողմ, կողմ-դատարան ծանուցման արդյունավետ համակարգի գործարկումը, որի արդյունքում հնարավոր կդառնա դատարան ապացույցներ ներկայացնելը, միջնորդություններ և դատավարական այլ գործողություններ կատարելն էլեկտրոնային եղանակով,

ե) ստեղծել էլեկտրոնային հարթակ՝ ապահովելով պաշտոնական առցանց նամակագրությունը, էլեկտրոնային փաստաթղթերի շրջանառությունը գործի բոլոր մասնակիցների միջև, ինչպես նաև՝ ֆիզիկական և իրավաբանական անձանց համար հնարավորություն ստեղծելով առցանց կապ հաստատել, դիմում, բողոք և այլ փաստաթղթեր ներկայացնել պետական մարմիններին, բացի այդ ընձեռել գործի ընթացքին առցանց հետևելու հնարավորություն,

զ) ապահովել համակարգի միջոցով վիճակագրական տվյալների հավաքագրումը վարույթի ողջ ընթացքում,

է) միավորել արդարադատության մարմիններում գործող բոլոր էլեկտրոնային համակարգերը և տվյալների շտեմարանները,

ը) ապահովել թվային արխիվների ստեղծումը:

Վերոնշյալ նպատակների իրականացման համար 1228 ծրագրի «31007․ Էլեկտրոնային ռեսուրսների ստեղծման կամ արդիականացման նախագծերի ապահովում» միջոցառման գծով նախատեսվում է 2024թ․՝ 670,000․0 հազ․ դրամ, 2025թ․՝ 750,000․0 հազ․ դրամ և 2026 թ․՝ 500,000․0 հազ․ դրամ։ Ընդ որում, գումարը նախատեսվում է ապահովել Եվրոպական միությունից ստացված «Աջակցություն Հայաստանում դատական ոլորտի բարեփոխումների իրականացմանը» դրամաշնորհային ծրագրի միջոցներից։

ՀՀ կառավարության 2021-2026 թվականների գործունեության միջոցառումների ծրագրով նախատեսված է քրեակատարողական հիմնարկների շենքային պայմանների բարելավում։ ՀՀ ԱՆ նոր քրեակատարողական հիմնարկի կառուցման և Սևան ՔԿՀ նոր ռեժիմային մասնաշենքի կառուցման շինարարական աշխատանքների, իսչպես նաև այլ քրեակատարողական հիմնարկների վերանորոգման նպատակով 2024 -2026թթ․ 41,052,648.7 հազ․ դրամ է նախատեսվել 1120 ծրագրի «31004․Քրեակատարողական հիմնարկների շենքային պայմանների բարելավում» միջոցառման գծով։

Բացի վերագրյալից, քրեակատարողական և հարկադիր կատարման ծառայությունների կողմից իրականացվող գործառույթներով պայմանավորված լրացուցիչ տրանսպորտային մջոցներ ձեռքբերելու անհրաժեշտությունից ելնելով 2024թ․ 88,000․0 հազ․ դրամ է նախատեսվել 1120 ծրագրի «31004․Քրեակատարողական ծառայության տրանսպորտային միջոցներով ապահովվածության բարելավում» և 60,000․0 հազ․ դրամ՝ 1182 ծրագրի «31002․ Հարկադիր կատարման ծառայության տրանսպորտային սարքավորումներով հագեցվածության բարելավում» միջոցառումներով։

Հայաստանի ազգային արխիվը ՄԺԾԾ ժամանակահատվածում իրականացնում է մի շարք ծրագրեր, որոնք ամբողջովին շարունակական բնույթ են կրում և միտված են ՀՀ արխիվային հավաքածու մաս կազմող փաստաթղթերի պահպանությանը, հաշվառմանը, համալրմանը և օգտագործմանը։ 2024-2026թթ․ նախատեսվում է փոփոխություններ մտցնել որոշ ծրագրերում, որի արդյունքում արխիվի կողմից մատուցվող ծառայությունները ներկայացումը կիրականանա առավել հստակ խմբավորմամբ, կվերանայվեն նաև ծառայությունների մատուցման ծավալները։

Այսպես, թղթե հիմքով և տեսալսողական փաստաթղթերի թվայնացումը՝ որպես համանման ծառայություն իրականցվելու է մեկ ծրագրով, էլեկտրոնային քարտերի ստեղծումը քանի որ մեծապես կապված է թվայնացման գործընթացի հետ և վերջինիս հետ իրականցվում է միաժամանակ, կդադարի որպես առանձին ծառայություն ներկայացվելուց։ Մեկ արխիվային միավորի թվայնացման միջին տևողությունը կապված է թվայնացման համար նախատեսված սարքերի քանակից։

Արխիվի հիմնական գործառույթներից մեկը՝ համալումը, կներկայացվի ամփոփ թվով՝ իր մեջ ներառելով գործավարական, անձնակազմին վերաբերող, ինչպես նաև անձնական ծագման փաստաթղթերի ընդհանուր քանակը։

Արխիվային փաստաթղթերի հանրահռչակման ուղղությամբ տարվող աշխատանքների շրջանակներում իրականացվող ռադիոհեռուստատեսային հաղորդումներին մեծապես փոխարինել են արխիվի՝ սոցիալական ցանցերի էջերում դրվող հոլովակները, ինչի արդյունքում այս ծրագիրը ևս չի նախատեսվում իրականացնել։ Վերոգրյալով պայմանավորված, որպես նոր նախաձեռնություն հայտով գումար է նախատեսվել նաև 1123 ծրագրի «32001․ Արխիվի տեխնիկական հագեցվածության ապահովում» միջոցառման գծով, այդ թվում ՝ 2024 թվականին նախատեսվել է 252,695․0 հազ․ դրամ և 2025թվականին՝ 32,375․0 հազ․ դրամ։

# 4. ՈՉ ԲՅՈՒՋԵՏԱՅԻՆ ԱՂԲՅՈՒՐՆԵՐԻՑ ՍՊԱՍՎՈՂ ԵԿԱՄՈՒՏՆԵՐԸ

Արդարադատության նախարարության ենթակայությամբ գործող պետական ոչ առևտրային կազմակերպությունների կողմից 2024-2026թթ. իրականացվելիք ֆինանսատնտեսական գործունեության արդյունքում սպասվող եկամուտների վերաբերյալ տեղեկատվությունը ներկայացված է Հավելված 6 –ում։

# 5. ՏԱՐԱԾՔԱՅԻՆ ԶԱՐԳԱՑՄԱՆՆ ԱՌՆՉՎՈՂ ԾՐԱԳՐԵՐԸ/ՄԻՋՈՑԱՌՈՒՄՆԵՐԸ

Հայաստանի Հանրապետության արդարադատության նախարարությունն իր լիազորությունների ներքո չի իրականացնում տարածքային զարգացմանն ուղղակիորեն առնչվող ծրագրեր։

# 6. ՄԻՋՈԼՈՐՏԱՅԻՆ (ԽԱՉՎՈՂ) ԲՆՈՒՅԹԻ ԱՌԱՆՁԻՆ ՔԱՂԱՔԱԿԱՆՈՒԹՅՈՒՆՆԵՐԻՆ ԱՌՆՉՎՈՂ ԾՐԱԳՐԵՐԸ/ ՄԻՋՈՑԱՌՈՒՄՆԵՐԸ

Միջոլորտային (խաչվող) բնույթի առանձին քաղաքականություններին առնչվող ծրագրեր/միջոցառումներ չեն ակնկալվում։

# 7. ԱՐՏԱՔԻՆ ԱՂԲՅՈՒՐՆԵՐԻՑ` ՊԵՏԱԿԱՆ ԲՅՈՒՋԵ ՍՏԱՑՎՈՂ ՎԱՐԿԵՐԻ ԵՎ ԴՐԱՄԱՇՆՈՐՀՆԵՐԻ ՀԱՇՎԻՆ ԻՐԱԿԱՆԱՑՎԵԼԻՔ ԾՐԱԳՐԵՐԸ/ ՄԻՋՈՑԱՌՈՒՄՆԵՐԸ

Եվրոպական միությունը Հայաստանում արդարադատության ոլորտի բարեփոխումների իրականացմանն աջակցելու նպատակով Հայաստանի կառավարությանը 2021-2023 թթ․հատկացրել է շուրջ 30 միլիոն եվրո։ 2024թվականին նոր նախաձեռնությունների մի մասը նախատեսվում են իրականացվել արդարադատության ոլորտի բարեփոխումներին ուղղված բյուջետային աջակցության ծրագրով հատկացված միջոցների մնացորդի հաշվին։

# 8. ՄԺԾԾ ԺԱՄԱՆԱԿԱՀԱՏՎԱԾՈՒՄ ՖԻՆԱՆՍԱԿԱՆ ՊԱՀԱՆՋՆԵՐԻ ԱՄՓՈՓՈՒՄ

2024-2026թթ ժամանակահատվածի համար Արդարադատության նախարարության պատասխանատվության ներքո գտնվող բնագավառ(ներ)ի գծով ֆինանսական պահանջների վերաբերյալ ամփոփ տեղեկատվությունը ներկայացված է Հավելված 8 –ում։

# 9. ՀԱՅՏԻ ՀԵՏ ԿԱՊՎԱԾ ՌԻՍԿԵՐԸ

|  |  |  |  |  |
| --- | --- | --- | --- | --- |
| Ռիսկի նկարագրությունը | | Երևույթի հանդես գալու հավանականությունը | Հնարավոր ազդեցությունը նպատակների և արդյունքային ցուցանիշների վրա | Ռիսկի կանխման/ հաղթահարման հնարավոր ուղիները |
| Քրեակատարողական հիմնարկներում պատժի կրման պայմանների բարելավման ապահովման անհնարինություն | 3 | Կառավարության 2021-2026թթ․ ծրագրով, Քրեակատարողական և պրոբացիոն ռազմավարություններով նախատեսված միջոցառումների իրականացման /մասնավորապես շենքային պայմաննների, նյութատեխնիկական ապահովման/ անհնարինություն | Լրացուցիչ գումարների հատկացում |
| Կադրերի արտահոսք | | 2 | ոլորտի քաղաքականության միջոցառումների իրականացման ոչ լիարժեք ապահովում | Աշխատավարձի բարձրացում, պարգևատրման ճկուն համակարգ |
| Հայտի մերժում և ֆինանսական միջոցների չհատկացում | | 3 | Հակակոռուպցիոն և դատաիրավական ռազմավարություններով նախատեսված միջոցառումների իրականացման /մասնավորապես, «Էլեկտրոնային դատարան» և «Էլեկտրոնային արդարադատություն» միասնական կառավարման համակարգերի ներդրան և գործարկման, հակակոռուպցիոն կոմիտեի, դատարանների շենքային պայմանների, նյութատեխնիկական ապահովման/ անհնարինություն | Գումարների նախատեսում |
| ՀՀԱՀ փաստաթղթերը հատուկ ռեժիմով պահպանություն է ենթադրում՝ անփոփոխ ջերմություն և խոնավություն, որն էլ իրականացվում է հատուկ սարքավորումների միջոցով՝ հոսանքի, ջրի և գազի մշտական մատակարարման պայմաններում: | | 3 | Պահպանության աղբյուրներից որևէ մեկի բացակայությունը կխաթարի պահպանության ամբողջ ռեժիմը: | Պահպանության ռեժիմի սարքավորումների ձեռք բերում, առկա սարքավորումների անխաթար աշխատանքի ապահովում, անվտանգության կանոնների պահպանում |
| Արժեքավոր և հազվագյուտ փաստաթղթերի օգտագործում | | 3 | Արժեքավոր և հազվագյուտ փաստաթղթերը օգտագործվում են հատուկ կարգով՝ տրամադրվում եմ վերջիններիս պատճենները | Արխիվային ծառայությոընների համար անհրաժեշտ գումարի հատկացում |
| Հայտով նախատեսված ծրագրերի դադարեցում կամ պակաս ֆինանսավորում | | 1 | Դատական և դատախազության համակարգում առաջացող թափուր հաստիքների համալրման անհնարինություն | Ծրագրի շարունակական ապահովում |
| Արդարադատության համակարգի աշխատակիցների վերապատրաստմում չիրականացնելը | | 1 | Օրենքով սահմանված կարգապահական տույժի կիրառում արդարադատության համակարգի տարեկան վերապատրաստում չանցած աշխատակիցների նկատմամբ | Ծրագրի շարունակական ապահովում |

# ՀԱՎԵԼՎԱԾՆԵՐ